ΑΙΤΗΣΗ ΜΗ ΑΥΤΟΜΑΤΗΣ ΜΕΤΑΦΟΡΑΣ ΜΗ ΔΙΑΧΩΡΙΖΟΜΕΝΩΝ ΠΙΣΤΩΣΕΩΝ ΑΠΟ ΤΟ ΟΙΚΟΝΟΜΙΚΟ ΕΤΟΣ 2001 ΣΤΟ ΟΙΚΟΝΟΜΙΚΟ ΕΤΟΣ 2002

(υποβληθείσα από την Επιτροπή)

Η ΕΠΙΤΡΟΠΗ,

Έχοντας υπόψη το άρθρο 7 παράγραφοι 1α) και 3 του δημοσιονομικού κανονισμού της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων [1], όπως τροποποιήθηκε τελευταία από τον κανονισμό αριθ. 762/01 [2] [3],

[1] ΕΕ L 356 της 31.12.1977, σ. 1.

[2] ΕΕ L 111 της 20.04.2001, σ. 1.

[3] Το κείμενο της εν λόγω διάταξης παρατίθεται στην επόμενη σελίδα.

Ζητεί από το Συμβούλιο και από το Κοινοβούλιο να εγκρίνουν τη μεταφορά, στο οικονομικό έτος 2002 των πιστώσεων που περιλαμβάνονται στα μέρη Α και Β του τμήματος III - Επιτροπή - στις κατωτέρω αναφερόμενες γραμμές και για τους λόγους που αναλύονται στη συνέχεια.

Βρυξέλλες, 15.2.2002

Για την Επιτροπή

Michaele Schreyer

Μέλος της Επιτροπής

Απόσπασμα του δημοσιονομικού κανονισμού

Άρθρο 7

1. Στις γραμμές του προϋπολογισμού στις οποίες δεν γίνεται διάκριση μεταξύ πιστώσεων αναλήψεων υποχρεώσεων και πιστώσεων πληρωμών, οι πιστώσεις που δεν έχουν αναληφθεί μέχρι το τέλος του οικονομικού έτους για το οποίο έχουν εγγραφεί, κατά γενικό κανόνα, ακυρώνονται.

Δεν μπορούν να αποτελέσουν το αντικείμενο απόφασης μεταφοράς οι πιστώσεις οι σχετικές με τις αποδοχές και αποζημιώσεις των μελών και του προσωπικού των οργάνων, καθώς και οι προσωρινές πιστώσεις.

Ωστόσο:

α) μπορούν να αποτελέσουν αντικείμενο απόφασης μεταφοράς, μόνο όμως στο επόμενο οικονομικό έτος, οι πιστώσεις που δεν έχουν αναληφθεί κατά το κλείσιμο του οικονομικού έτους, εφόσον οι πιστώσεις που προβλέπονται στις αντίστοιχες γραμμές του προϋπολογισμού για το επόμενο έτος δεν επιτρέπουν την κάλυψη των αναγκών, καθώς και οι πιστώσεις που αναλήφθηκαν μετά τις 15 Δεκεμβρίου και προορίζονται για αγορά υλικού, εκτέλεση έργων ή προμήθειες

3. Για τις πιστώσεις που μπορούν να αποτελέσουν αντικείμενο απόφασης μεταφοράς, σύμφωνα με το σημείο 1 στοιχείο α), η Επιτροπή διαβιβάζει στην αρμόδια για τον προϋπολογισμό αρχή, το αργότερο στις 15 Φεβρουαρίου, τις αιτήσεις μεταφοράς πιστώσεων, δεόντως αιτιολογημένες, οι οποίες υποβάλλονται από το Κοινοβούλιο, το Συμβούλιο, το Δικαστήριο, το Ελεγκτικό Συνέδριο και από την ίδια.

Η μεταφορά αυτών των πιστώσεων μπορεί να προταθεί μόνο για εξαιρετικούς λόγους, για την αντιμετώπιση επιτακτικών αναγκών που δεν μπορούν να καλυφθούν από τις πιστώσεις του επόμενου οικονομικού έτους. Οι μεταφορές αυτές προορίζονται, καταρχήν, για την κάλυψη αναγκών που υπάγονται κανονικά στο προηγούμενο οικονομικό έτος αλλά, που, λόγω καθυστερήσεων για τις οποίες δεν ευθύνονται οι διατάκτες, δεν μπόρεσαν να χρησιμοποιηθούν εγκαίρως.

Το Συμβούλιο συμβουλεύεται το Κοινοβούλιο και αποφασίζει με ειδική πλειοψηφία για τις αιτήσεις μεταφοράς που αφορούν δαπάνες που απορρέουν υποχρεωτικά από τις συνθήκες ή από πράξεις που εκδίδονται δυνάμει των συνθηκών.

Το Κοινοβούλιο συμβουλεύεται το Συμβούλιο και αποφασίζει για τις αιτήσεις μεταφοράς που αφορούν δαπάνες άλλες από αυτές που απορρέουν υποχρεωτικά από τις συνθήκες ή από πράξεις που εκδίδονται δυνάμει των συνθηκών.

Εάν δεν ληφθεί απόφαση της αρμόδιας για τον προϋπολογισμό αρχής μέσα σε προθεσμία έξι εβδομάδων, οι αιτήσεις μεταφοράς θεωρούνται ότι έχουν εγκριθεί.

ΑΙΤΗΣΗ ΜΕΤΑΦΟΡΑΣ ΠΙΣΤΩΣΕΩΝ ΑΠΟ ΤΟ ΟΙΚΟΝΟΜΙΚΟ ΕΤΟΣ 2001 ΣΤΟ ΟΙΚΟΝΟΜΙΚΟ ΕΤΟΣ 2002

ΜΗ ΑΥΤΟΜΑΤΕΣ ΜΕΤΑΦΟΡΕΣ - ΜΗ ΔΙΑΧΩΡΙΖΟΜΕΝΕΣ ΠΙΣΤΩΣΕΙΣ

ΜΕΤΑΦΟΡΕΣ ΜΗ ΔΙΑΧΩΡΙΖΟΜΕΝΩΝ ΠΙΣΤΩΣΕΩΝ

>ΘΕΣΗ ΠIΝΑΚΑ>

ΜΕΤΑΦΟΡΕΣ ΜΗ ΔΙΑΧΩΡΙΖΟΜΕΝΩΝ ΠΙΣΤΩΣΕΩΝ

Αιτιολόγηση

1. A-0342 Υπηρεσία Επισήμων Εκδόσεων

Εγκεκριμένες πιστώσεις 2001 : 57.507.000,00 EUR

Αναλήψεις πιστώσεων στις 31.12.2001 : 56.441.130,12 EUR

Μη εκτελεσθείσες πιστώσεις στις 31.12.2001: 1.065.869,88 EUR

Ποσό προς μεταφορά : 665.000,00 EUR

Η διευθύνουσα επιτροπή της Υπηρεσίας Επισήμων Εκδόσεων έχοντας επιβεβαιώσει την πρόθεσή της να διατηρήσει σε υψηλό επίπεδο απόδοσης τον εξοπλισμό του τμήματος αναπαραγωγής εγγράφων το οποίο εξυπηρετεί όλα τα όργανα, εξέδωσε στις 13 Σεπτεμβρίου 2001 προκήρυξη σύμβασης που αφορά νέα πλήρη μηχανική διάταξη κολλήματος που προορίζεται να αντικαταστήσει εξοπλισμό αποκτηθέντα το 1977. Παρόλο που η διαδικασία ολοκληρώθηκε πριν τη 15η Δεκεμβρίου, η πρόταση ανάληψης ποσού 664.351 ευρώ δεν καταχωρήθηκε πριν από την ημερομηνία αυτή λόγω προβλήματος επικοινωνίας μεταξύ των υπηρεσιών.

Η Επιτροπή ζητεί λοιπόν, σύμφωνα με το άρθρο 7, παράγραφος 1α, τη μεταφορά στο 2002 της πίστωσης των 665.000 ευρώ, στο κονδύλιο A-342, ώστε να μπορέσει να προβεί στην ανανέωση των εν λόγω μηχανημάτων. Πράγματι, ο προϋπολογισμός της Υπηρεσίας Επισήμων Εκδόσεων για το 2002 δεν επιτρέπει την κάλυψη της εν λόγω δαπάνης δεδομένου ότι, αφενός, πρέπει να αντιμετωπιστεί η επίπτωση της προσαρμογής των μισθών που αποφασίστηκε από το Συμβούλιο το Δεκέμβριο του 2001 (3,7%) και η οποία είναι κατά 1% υψηλότερη από την προβλεφθείσα κατά τον υπολογισμό των πιστώσεων του 2002 και, αφετέρου, το επίπεδο της δαπάνης είναι πολύ υψηλό (1,1% της συνολικής πίστωσης του άρθρου A-342).

2. B1-4050 Γεωργοπεριβαλλοντικά μέτρα (νέο καθεστώς)

Εγκεκριμένες πιστώσεις 2001 : 862.000.000,00 EUR

Αναλήψεις πιστώσεων στις 31.12.2001 : 779.916.658,54 EUR

Μη εκτελεσθείσες πιστώσεις στις 31.12.2001: 82.083.341,46 EUR

Ποσό προς μεταφορά : 82.000.000,00 EUR

Σύμφωνα με τις διατάξεις του άρθρου 7 σημείο 3 του δημοσιονομικού κανονισμού, οι πιστώσεις των γραμμών του προϋπολογισμού στις οποίες δεν γίνεται διάκριση μεταξύ πιστώσεων αναλήψεων υποχρεώσεων και πιστώσεων πληρωμών μπορούν να αποτελέσουν αντικείμενο μεταφοράς για εξαιρετικούς λόγους προκειμένου να αντιμετωπιστούν επιτακτικές ανάγκες που δεν μπορούν να καλυφθούν από τις πιστώσεις του επομένου οικονομικού έτους.

Το επίπεδο της εκτέλεσης των προγραμμάτων για την ανάπτυξη της υπαίθρου το 2001 (τίτλος Β1-4) ανήλθε σε 4.363,2 εκατ. ευρώ σημειώνοντας εκτέλεση κατά 130 εκατ. ευρώ χαμηλότερη σε σχέση με την επιχορήγηση από τον προϋπολογισμό που ανήλθε σε 4.495 εκατ. ευρώ.

Οι λόγοι που εξηγούν την χαμηλότερη αυτή εκτέλεση είναι δύο:

* 1) Η καθυστερημένη έγκριση ορισμένων προγραμμάτων. Πράγματι, από 89 συνολικά προγράμματα, μόνο τα 52 εγκρίθηκαν κατά το οικονομικό έτος 2000 και τα 37 κατά το οικονομικό έτος 2001. Κατά συνέπεια δεν κατέστη δυνατό να επιτευχθεί κατά το 2001, ιδίως για τα δυσκολότερα προς εφαρμογή μέτρα, το επίπεδο εκτέλεσης που θα διευκόλυνε την πλήρη αξιοποίηση των διαθέσιμων πιστώσεων.

* 2) Η εφαρμογή πολυετούς προγραμματισμού για τα μέτρα διαρθρωτικού τύπου η οποία υπάγεται στους αυστηρούς κανόνες εκτέλεσης του ΕΓΤΠΕ-Τμήμα Εγγυήσεων έχει ως αποτέλεσμα να ανακύπτουν πραγματικές δυσκολίες κατά την εκτέλεση.

Όσον αφορά τα διαθέσιμα κονδύλια του προϋπολογισμού για το οικονομικό έτος 2002, ανέρχονται σε 4.595 εκατ. ευρώ, αντιστοιχούν δηλαδή στο ανώτατο επίπεδο του Βερολίνου. Σύμφωνα με τις προβλέψεις των κρατών μελών για το 2002 που κοινοποιήθηκαν στις 30.9.2001, το επίπεδο των δαπανών δύναται να ανέλθει σε 4.790 εκατ. ευρώ, να υπερβεί δηλαδή κατά 195 εκατ. ευρώ το ποσό του προϋπολογισμού. Πρέπει να σημειωθεί ότι μεγάλο μέρος των γραμμών για τις οποίες προβλέφθηκε το 2002 υπέρβαση του ποσού, αφορά εκείνες στις οποίες διαπιστώθηκε το 2001 χαμηλότερη κατανάλωση. Κατά συνέπεια, κρίνεται ότι τα κράτη μέλη είναι σε θέση, σύμφωνα με τις προβλέψεις τους, να καλύψουν την καθυστέρηση που σημειώθηκε το 2001 και η οποία οφειλόταν στους προαναφερόμενους λόγους.

Από την ανωτέρω ανάλυση προκύπτει ότι πληρούνται οι όροι του δημοσιονομικού κανονισμού όσον αφορά τις μεταφορές πιστώσεων για τις πιστώσεις που δε χρησιμοποιήθηκαν το 2001 στο πλαίσιο του άρθρου Β1-4050 και κατά συνέπεια προτείνεται να μεταφερθούν πιστώσεις που αντιστοιχούν σε ποσό 82 εκατ. ευρώ στο ίδιο άρθρο για το οικονομικό έτος 2002.

3. B1-4070 Δασοκομία (νέο καθεστώς, άρθρο 31)

Εγκεκριμένες πιστώσεις 2001 : 95.415.000,00 EUR

Αναλήψεις πιστώσεων στις 31.12.2001 : 78.140.842,14 EUR

Μη εκτελεσθείσες πιστώσεις στις 31.12.2001: 17.274.157,86 EUR

Ποσό προς μεταφορά : 17.000.000,00 EUR

(Βλ. αιτιολόγηση B1-4050)

Από την ανωτέρω ανάλυση προκύπτει ότι πληρούνται οι όροι του δημοσιονομικού κανονισμού όσον αφορά τις μεταφορές πιστώσεων για τις πιστώσεις που δε χρησιμοποιήθηκαν το 2001 στο πλαίσιο του άρθρου Β1-4070 και κατά συνέπεια προτείνεται να μεταφερθούν πιστώσεις που αντιστοιχούν σε ποσό 17 εκατ. ευρώ στο ίδιο άρθρο για το οικονομικό έτος 2002.